## Pravilnik o sadržaju i izgledu carinskog pečata i carinskog štambilja koji su u uporabi u Ministarstvu financija, Carinskoj upravi

### NN 84/2013 (3.7.2013.), Pravilnik o sadržaju i izgledu carinskog pečata i carinskog štambilja koji su u uporabi u Ministarstvu financija, Carinskoj upravi

84 03.07.2013 Pravilnik o sadržaju i izgledu carinskog pečata i carinskog štambilja koji su u uporabi u Ministarstvu financija, Carinskoj upravi

MINISTARSTVO FINANCIJA

1872

Na temelju članka 2. stavka 5. Zakona o carinskoj službi (»Narodne novine«, broj 68/2013) ministar financija donosi

PRAVILNIK

O SADRŽAJU I IZGLEDU CARINSKOG PEČATA I CARINSKOG ŠTAMBILJA KOJI SU U UPORABI U MINISTARSTVU FINANCIJA, CARINSKOJ UPRAVI

OPĆA ODREDBA

Članak 1.

Ovim Pravilnikom propisuje se sadržaj i izgled carinskog pečata i carinskog štambilja, carinske plombe i kliješta koje u svome radu koristi Ministarstvo financija, Carinska uprava (u daljnjem tekstu: Carinska uprava).

SADRŽAJ I IZGLED CARINSKOG PEČATA

Članak 2.

Carinski pečat je okruglog oblika, od gume, promjera 38 mm, 25 mm, odnosno 18 mm.

Članak 3.

(1) Sadržaj carinskog pečata ispisuje se u pečatu u koncentričnim krugovima oko grba Republike Hrvatske koji se nalazi u sredini pečata, s tim da naziv »REPUBLIKA HRVATSKA« u pečatu mora biti ispisan većim slovima od teksta ostalog sadržaja pečata.

(2) Iznad grba Republike Hrvatske nalazi se redni broj pečata.

(3) U koncentričnim krugovima oko grba Republike Hrvatske upisuje se na hrvatskom jeziku puni naziv i sjedište ustrojstvene jedinice Carinske uprave.

SADRŽAJ I IZGLED CARINSKOG ŠTAMBILJA

Članak 4.

Carinski štambilj je četverokutnog oblika, dimenzija 52×25 mm s ugrađenim carinskim pečatom promjera 18 mm.

Članak 5.

(1) Carinski štambilj na lijevoj strani sadrži carinski pečat čiji je sadržaj i izgled propisan člankom 2. i 3. ovoga Pravilnika.

(2) Carinski štambilj na desnoj strani sadrži naziv područnog carinskog ureda, carinskog ureda odnosno graničnog carinskog ureda gore te naziv službe za robno-granične procedure, odnosno kontrolnog mjesta dolje kao i šifru štambilja uz desni rub okomito.

(3) Carinski štambilj u sredini desnog dijela štambilja sadrži datumar.

Članak 6.

(1) Pročelnik područnog carinskog ureda ovlastit će carinske službenike za uporabu carinskog pečata i carinskog štambilja.

(2) Carinski službenik iz stavka 1. ovog članka ne smije carinski pečat i carinski štambilj tijekom radnog vremena ostavljati bez nadzora, a nakon završetka radnog vremena dužan je iste pohraniti tako da onemogući pristup neovlaštenih osoba istima.

(3) Carinska uprava vodi evidenciju te koristi carinske pečate i carinske štambilje sukladno općim propisima kojima je regulirana primjena pečata i žigova s grbom Republike Hrvatske,

SADRŽAJ I IZGLED CARINSKE PLOMBE I KLIJEŠTA

Članak 7.

(1) Carinska uprava radi osiguranja istovjetnosti robe koristi carinske plombu.

(2) Carinska plomba je oblikovani plosnati komad olova, okruglog oblika, sa šupljinom u presjeku koja sa jedne strane završava jednim otvorom, a s druge strane s dva otvora.

(3) Pri osiguranju istovjetnosti robe, plomba se žigoše (preša) carinskim kliještima.

(4) Carinska kliješta na jednoj strani imaju urezani grb Republike Hrvatske, a na drugoj strani broj kliješta i naziv ustrojstvene jedinice Carinske uprave.

(5) Carinska kliješta imaju svoj redni broj.

Članak 8.

Ovaj Pravilnik objavit će se u »Narodim novinama«, a stupa na snagu 5. srpnja 2013. godine.

Klasa: 011-02/13-02/76
Urbroj: 513-02-1810/1-13-1
Zagreb, 2. srpnja 2013.

Ministar financija
Slavko Linić, v. r.

Pravilnik, NN 84/2013-1872